b'\n_START_ARTICLE_\nMaahantulokortti\n_START_PARAGRAPH_\nMaahantulokortti (ven. \xd0\x9c\xd0\xb8\xd0\xb3\xd1\x80\xd0\xb0\xd1\x86\xd0\xb8\xd0\xbe\xd0\xbd\xd0\xbd\xd0\xb0\xd1\x8f \xd0\xba\xd0\xb0\xd1\x80\xd1\x82\xd0\xb0,  Migratsionnaja karta, engl.  Migration Card, Arrival card, Arrival-Departure Record) on useissa maissa vaadittava, tyypillisesti valtion rajalta tai rajaa ylitt\xc3\xa4vi\xc3\xa4 matkustajia kuljettavasta liikennev\xc3\xa4lineest\xc3\xa4 (lentokone, juna, laiva) saatava, valtion maahantuloviranomaisten virallinen lomake, joka osoittaa muun muassa matkustajan maahan saapumisen ajankohdan, matkan tarkoituksen, majoituspaikan ja suunnitellun maasta poistumisp\xc3\xa4iv\xc3\xa4n._NEWLINE_Usein matkustajan on t\xc3\xa4ytett\xc3\xa4v\xc3\xa4 maahan tullessaan kaksi samanlaista lomaketta. N\xc3\xa4ist\xc3\xa4 yksi j\xc3\xa4\xc3\xa4 jo rajalla  rajaviranomaisille maahantulon rekister\xc3\xb6imiseksi. Toisen lomakkeen leimaa viranomainen, ja se j\xc3\xa4\xc3\xa4 matkustajalle matkan ajaksi. Sill\xc3\xa4 voidaan osoittaa maahantulon tapahtuneen laillisesti. Joissain maissa, kuten Ven\xc3\xa4j\xc3\xa4ll\xc3\xa4 ja Valko-Ven\xc3\xa4j\xc3\xa4ll\xc3\xa4, matkustajan tulee esitt\xc3\xa4\xc3\xa4 maahantulokortti hotellissa tai muussa majoituspaikassa tai rekister\xc3\xb6id\xc3\xa4 majoituksensa omatoimisesti tiettyyn aikarajaan menness\xc3\xa4 (esimerkiksi viimeist\xc3\xa4\xc3\xa4n 3-5 arkip\xc3\xa4iv\xc3\xa4n aikana). Maasta poistuttaessa majoitusrekister\xc3\xb6innill\xc3\xa4 vahvistettu maahantulokortin toinen kappale (maastapoistumiskortti) annetaan rajaviranomaisille.\n_START_SECTION_\nAustralian maahantulokortti\n_START_PARAGRAPH_\nAustralian maahantulokortti on yhdistelm\xc3\xa4lomake, joka itse asiassa sis\xc3\xa4lt\xc3\xa4\xc3\xa4 perinteisemm\xc3\xa4n maahantulokortin ja lyhyen tullille teht\xc3\xa4v\xc3\xa4n tulliselvityksen (tulli-ilmoitus). T\xc3\xa4st\xc3\xa4 syyst\xc3\xa4 maahantulokortin virheellisest\xc3\xa4 t\xc3\xa4ytt\xc3\xa4misest\xc3\xa4 voi seurata sakko raja-asemalla (tullissa). Esimerkiksi Australian karanteenis\xc3\xa4\xc3\xa4nn\xc3\xb6kset ovat erityisen tarkkoja sen suhteen, onko tulijalla ruokaa tai vastaavaa mukanaan. Kohdassa 6 kysyt\xc3\xa4\xc3\xa4n mukana olevia elintarvikkeita, jotka voivat olla miss\xc3\xa4 muodossa tahansa \xe2\x88\x92 my\xc3\xb6s makeiset katsotaan elintarvikkeiksi ("All food - includes dried, fresh, preserved, cooked, uncooked?"). Jos maahantulokorttiin ei merkitse "Kyll\xc3\xa4" (Yes), kun elintarvikkeita on mukana, matkustaja voi joutua maksamaan sakkoa jopa 220 Australian dollaria (160 euroa), vaikka mukana oleva elintarvike olisi sallittukin.'